Kes olid need režissöörid, kelle töödes leidis retsensent probleeme? Toomas Tahvel, Toomas Massov, räägitakse Ants Pajust, Märt Müürist, Mart Siimanist, aga ka Indrek Kangurist ja mitme filmiga silma paistnud režissöör Hagi Šeinist. Suurem osa 1985. aasta "nn probleem- ja ülevaatefilmidest piirdusid peaasjalikult olemasoleva situatsiooni kirjeldamisega ja/või probleemile vihjamisega. Esileküündivamaks neist võiks pidada Hagi Šeini filmi "Raudrohutee". Kiidetakse sisutihedat ja ladusat teksti, mis paraku pole aga piisavalt seotud pildiga. Need paar mõtet võivad näida kontekstist väljarebituina, kuid eks ETF ja ETV juhtkonnal oli kindlam valida autoriteks nobedad tekstikirjutajad, kes garanteerisid probleemipüstitustele vajaliku sisu ning kindlustasid plaanilise töö muredeta vastuvõtu. Mõningad puudujäägid filmi pildipoolel tuli üle elada.